## Rješenje Ustavnog suda Republike Hrvatske broj U-III-887/1997 od 10

### NN 29/1999 (26.3.1999.), Rješenje Ustavnog suda Republike Hrvatske broj U-III-887/1997 od 10

# **USTAVNI SUD REPUBLIKE HRVATSKE**

Ustavni sud Republike Hrvatske u sastavu Jadranko Crnić, predsjednik
Suda te suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, mr. Vojislav Kučeković, Jurica Malčić, Ivan Marijan
Severinac, Milan Vuković i Mladen Žuvela, u povodu prijedloga za povrat
u prijašnje stanje Zadarske županije i Grada Zadra, koje zastupa Državno
pravobraniteljstvo Zadarske županije u Zadru, na sjednici održanoj dana
10. ožujka 1999. godine, donio je

## **RJEŠENJE**

I. Odbija se prijedlog za povrat u prijašnje stanje.

II. Ustavna tužba se odbacuje.

III. Ovo rješenje objavit će se u "Narodnim novinama".

Obrazloženje

Zadarska županija i Grad Zadar, koje zastupa Državno pravobraniteljstvo
Zadarske županije, podnijeli su prijedlog za povrat u prijašnje stanje
zbog propuštanja roka za podnošenje ustavne tužbe.

Uz prijedlog je podnesena i ustavna tužba u svezi s presudom Upravnog
suda Republike Hrvatske, broj: Us-9258/97 od 25. ožujka 1998.

Iz navoda prijedloga proizlazi da su podnositelji propustili rok za
podnošenje ustavne tužbe jer je zastupnik - Državni pravobranitelj Zadarske
županije, 19. listopada 1998., "hitno morao radi zaštite svoje imovine
ići u Sukošan kako bi umanjio štetu koja mu je nanesena na imovini, angažirati
crpke i radnike radi ispumpavanja vode".

Uz prijedlog je dostavljen članak objavljen u Slobodnoj Dalmaciji od
20. listopada 1998. pod naslovom "Kiša opustošila podrume".

Odredbom članka 29. Ustavnog zakona o Ustavnom sudu Republike Hrvatske
("Narodne novine", br. 13/91 - nastavno: Ustavni zakon) propisano je da
se ustavna tužba može podnijeti u roku od mjesec dana računajući od dana
primitka odluke.

Presuda Ustavnog suda Republike Hrvatske, broj: Us-9258/1997, dostavljena
je podnositelju, odnosno zastupniku podnositelja, 18. rujna 1998. Posljednji
dan roka za izjavljivanje ustavne tužbe bio je 19. listopada 1998., a ustavna
tužba i prijedlog za povrat u prijašnje stanje zbog propuštanja roka za
izjavljivanje ustavne tužbe, predani su u pošti 20. listopada 1998.

Prema odredbi članka 52. Poslovnika Ustavnog suda Republike Hrvatske
("Narodne novine", br. 29/94 - nastavno: Poslovnik), povrat u prijašnje
stanje Sud će dopustiti osobi koja iz opravdanih razloga propusti rok za
podnošenje ustavne tužbe ako ta osoba u roku od 15 dana, nakon prestanka
razloga koji je prouzročio propuštanje, podnese prijedlog za povrat u prijašnje
stanje i ako istodobno s prijedlogom podnese i ustavnu tužbu.

Prijedlog za povrat u prijašnje stanje je pravodoban i dopušten.

Prijedlog nije osnovan.

Državno pravobraniteljstvo županije posebno je državno tijelo koje se
ustanovljuje za područje županije i koje štiti imovinska prava i interese
županije. Kao takvo, ovo državno tijelo dužno je organizirati rad i obavljanje
povjerenih poslova na način da se propisani rokovi kontroliraju i poštuju.
Odredbom članka 25. Zakona o državnom pravobraniteljstvu ("Narodne novine",
br. 75/95), u okviru ustrojstva državnih pravobraniteljstava propisano
je da poslovi uprave obuhvaćaju između ostalog i skrb o urednom i pravodobnom
obavljanju poslova u državnom pravobraniteljstvu.

Slijedom izloženog, Ustavni sud je utvrdio da su razlozi propuštanja
roka za izjavljivanje ustavne tužbe subjektivne naravi - odnose se na brigu
o imovini u osobnom vlasništvu i kao takvi ne predstavljaju opravdan razlog
temeljem kojeg bi, u konkretnom slučaju, povrat u prijašnje stanje prema
odredbi članka 52. Poslovnika, bio dopušten.

Stoga je prijedlog za povrat u prijašnje stanje valjalo odbiti, a ustavnu
tužbu, temeljem odredbe članka 26. Ustavnog zakona i odredbe članka 58.
Poslovnika, odbaciti kao nepravodobnu.

Odluka o objavi ovog rješenja, pod t. III. izreke, temelji se na odredbi
članka 20. Ustavnog zakona.

Broj: U-III-887/1997
Zagreb, 10. ožujka 1999.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Rješenje, NN 29/1999-598